Bakolose 3 | Beibele Inthaneteng | Phetolelo ya Lefase le Lefsa
3 Lega go le bjalo, ge e ba le tsošitšwe+ le Kriste, gona tšwelang pele le nyaka dilo tša godimo,+ moo Kriste a dutšego ka letsogong la le letona la Modimo.+ 2 Tsepamišang menagano ya lena dilong tša legodimong,+ e sego dilong tša lefaseng.+ 3 Gobane le hwile+ gomme bophelo bja lena+ bo fihlilwe go Kriste ka go dumelelana+ le thato ya Modimo. 4 Ge Kriste, yena bophelo+ bja rena, a bonagatšwa, gona le lena le tla bonagatšwa+ le yena letagong.+ 5 Ka gona bolayang+ mekgwa ya lefase yeo e lego dithong tša mebele ya lena,+ e lego bootswa, go se hlweke, kganyogo e fošagetšego ya go robala ga monna le mosadi,+ kganyogo e gobatšago le megabaru,+ e lego borapedi bja medimo ya diswantšho. 6 Kgalefo ya Modimo e a tla ka baka la dilo tšeo.+ 7 Le lena le be le itshwara ka tsela yeo mokgweng wa lena wa pele wa bophelo.+ 8 Eupša bjale le swanetše go di lahlela ka moka kgole le lena,+ e lego kgalefo, pefelo, bobe, polelo e gobošago+ le polelo e lešago dihlong+ e tšwago molomong wa lena. 9 Le se ke la forana.+ Hlobolang semelo sa kgale+ le ditlwaelo tša sona, 10 gomme le apare semelo se sefsa+ seo ka tsebo e nepagetšego se mpshafatšwago go ya ka seswantšho+ sa Yo a se bopilego. 11 Moo ga go na Mogerika* goba Mojuda, go bolla goba go se bolle, motho o šele, Mosithe,* mohlanka le molokologi,+ eupša Kriste ke dilo tšohle gomme o go bohle.+ 12 Ka gona le le bahlaolwa ba Modimo,+ ba bakgethwa le ba ba ratwago, aparang lerato leo le bonagatšago lešoko,+ botho, boikokobetšo,+ boleta+ le go se fele pelo.+ 13 Tšwelang pele le kgotlelelana gomme le lebalelana ka bolokologi+ le ge e ba motho a na le lebaka la go ba le pelaelo+ ka yo mongwe. Go etša ge Jehofa a le lebaletše ka bolokologi,+ le lena le dire bjalo. 14 Eupša ka godimo ga dilo tše ka moka, aparang lerato+ gobane ke setlemo se se phethagetšego+ sa botee. 15 Le gona anke khutšo+ ya Kriste e buše dipelong+ tša lena, gobane ge e le gabotse le bileditšwe khutšong yeo mmeleng o tee.+ Ipontšheng le le ba lebogago. 16 Anke lentšu la Kriste le dule ka go lena ka mo go humilego ka bohlale+ bjohle. Tšwelang pele le rutana+ le go kgothatšana ka dipsalme,+ ditumišo tša go tumiša Modimo, dikopelo tša moya+ tšeo di opelwago ka lešoko, le opelela Jehofa dipelong tša lena.+ 17 Selo le ge e le sefe seo le se dirago ka lentšu goba ka modiro,+ le direng tšohle leineng la Morena Jesu,+ le leboga+ Modimo Tate ka yena. 18 Lena basadi, ikokobeletšeng+ banna ba lena ka ge go swanela Moreneng. 19 Lena banna, tšwelang pele le rata basadi ba lena+ gomme le se ke la ba galefela o šoro.+ 20 Lena bana, kwang batswadi ba lena+ dilong tšohle gobane se se kgahliša kudu Moreneng. 21 Lena botate, le se ke la befediša* bana ba lena+ e le gore ba se nyame. 22 Lena bahlanka, ebang ba kwago dilong tšohle go batho bao e lego beng ba lena,+ e sego feela ge ba le lebeletše, la etša bao ba kgahlišago batho,+ eupša e be ka go botega mo go tšwago pelong, ka go boifa Jehofa.+ 23 Selo le ge e le sefe seo le se dirago, se direng ka moya ka moka+ bjalo ka ge eka le se direla Jehofa,+ e sego batho, 24 gobane le tseba gore le tla amogela moputso wa bohwa+ go tšwa go Jehofa.+ Ebang makgoba a Mong wa rena, Kriste.+ 25 Ka kgonthe yo a fošago o tla bušetšwa+ seo a se dirilego ka mo go fošagetšego, gobane Modimo ga a bebe sefahlego.+
^ “Mosithe” e be e bile e šupa go “batho bao ba tlogago ba sa hlabologa.”
^ Goba, “la hlohla; la tena.”